CELEX: 32015R0460
Language: hr
Date: 2015-03-19 00:00:00
Title: Provedbena uredba Komisije (EU) 2015/460 оd 19. ožujka 2015. o utvrđivanju provedbenih tehničkih standarda u vezi s postupkom za izdavanje odobrenja za unutarnji model u skladu s Direktivom 2009/138/EZ Europskog parlamenta i Vijeća  Tekst značajan za EGP

20.3.2015   
            
            
               HR
            
            
               Službeni list Europske unije
            
            
               L 76/13
            
         PROVEDBENA UREDBA KOMISIJE (EU) 2015/460
   оd 19. ožujka 2015.
   o utvrđivanju provedbenih tehničkih standarda u vezi s postupkom za izdavanje odobrenja za unutarnji model u skladu s Direktivom 2009/138/EZ Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2009/138/EZ Europskog parlamenta i Vijeća od 25. studenoga 2009. o osnivanju i obavljanju djelatnosti osiguranja i reosiguranja (Solventnost II) (1), a posebice njezin članak 114. stavak 2.,
   budući da:
   
               (1)
            
            
               Potrebno je da društva za osiguranje i društva za reosiguranje ispunjavaju zahtjeve za unutarnje modele iz Direktive 2009/138/EZ. Ona mogu izmijeniti svoj unutarnji model u skladu s odobrenom politikom u vezi s izmjenama modela u skladu s člankom 115. Direktive 2009/138/EZ.
            
         
               (2)
            
            
               Za veće izmjene unutarnjeg modela, kombinaciju manjih izmjena koja se smatra većom izmjenom i izmjene politike u vezi s izmjenama modela potrebno je dobiti prethodno odobrenje nadzornih tijela. Pravila u vezi s postupkom koji je potrebno slijediti u pogledu postupka odobrenja za unutarnje modele trebalo bi primjenjivati na dosljedan način i na odobrenje većih izmjena unutarnjeg modela i na sve izmjene politike u vezi s izmjenama modela.
            
         
               (3)
            
            
               Za uključivanje novih elemenata u unutarnji model, kao što je uključivanje dodatnih rizika koji nisu obuhvaćeni opsegom unutarnjeg modela ili poslovnih jedinica, potrebno je odobrenje nadzornih tijela kao što je propisano člankom 112. Direktive 2009/138/EZ.
            
         
               (4)
            
            
               Pri podnošenju zahtjeva za izdavanje odobrenja unutarnjeg modela društvo za osiguranje ili društvo za reosiguranje trebalo bi, zbog međuovisnosti različitih zahtjeva za izdavanje odobrenja u skladu s Direktivom 2009/138/EZ, obavijestiti nadzorno tijelo o drugim zahtjevima za izdavanje odobrenja stavki nabrojenih u članku 308.a stavku 1. Direktive 2009/138/EZ koji su trenutačno u tijeku ili su predviđeni za idućih šest mjeseci. Takav je zahtjev potreban da bi se osiguralo da se nadzorne procjene temelje na transparentnim i nepristranim informacijama.
            
         
               (5)
            
            
               Postupkom koji je potrebno slijediti za odobrenje unutarnjeg modela i veće izmjene unutarnjeg modela trebala bi biti predviđena kontinuirana komunikacija između nadzornih tijela i društva za osiguranje ili društva za reosiguranje. Primjereno je komunikaciju započeti prije podnošenja nadzornim tijelima službenog zahtjeva za izdavanje odobrenja. Ta bi se komunikacija trebala nastaviti i nakon odobrenja unutarnjeg modela ili veće izmjene, u postupku nadzornog pregleda.
            
         
               (6)
            
            
               Tijekom postupka odobrenja nadzorna tijela trebala bi moći zatražiti prilagodbe unutarnjeg modela ili prijelazni plan kao što je navedeno u članku 113. Direktive 2009/138/EZ.
            
         
               (7)
            
            
               Odredbe iz ove Uredbe o postupcima koje treba slijediti u pogledu odobrenja, odobrenja izmjena unutarnjeg modela i odobrenja politike u vezi s izmjenama modela za unutarnje modele koji se upotrebljavaju na pojedinačnoj osnovi trebale bi se primjenjivati na dosljedan način na postupke za unutarnje modele za izračun konsolidiranog potrebnog solventnog kapitala grupe i za unutarnje modele grupe.
            
         
               (8)
            
            
               Ova se Uredba temelji na nacrtu provedbenih tehničkih standarda koji je Komisiji podnijelo Europsko nadzorno tijelo za osiguranje i strukovno mirovinsko osiguranje.
            
         
               (9)
            
            
               Europsko nadzorno tijelo za osiguranje i strukovno mirovinsko osiguranje provelo je otvoreno javno savjetovanje o nacrtu provedbenih tehničkih standarda na kojem se temelji ova Uredba, analiziralo je moguće povezane troškove i koristi te zatražilo očitovanje Interesne skupine osnovane u skladu s člankom 37. Uredbe (EU) br. 1094/2010 Europskog parlamenta i Vijeća (2),
            
         
               (10)
            
            
               Radi povećanja pravne sigurnosti u pogledu nadzornog sustava tijekom razdoblja postupnog uvođenja predviđenog u članku 308.a Direktive 2009/138/EZ, koje će započeti 1. travnja 2015., važno je osigurati da ova Uredba stupi na snagu što prije, sljedećeg dana od dana objave u Službenom listu Europske Unije,
            
         DONIJELA JE OVU UREDBU:
   Članak 1.
   Predmet
   Ovom se Uredbom utvrđuje sljedeće:
   
               (a)
            
            
               postupak naveden u članku 112. Direktive 2009/138/EZ u pogledu odobrenja zahtjeva za izdavanje odobrenja koje podnose društva za osiguranje i društva za reosiguranje za upotrebu potpunog ili djelomičnog unutarnjeg modela za izračun potrebnog solventnog kapitala;
            
         
               (b)
            
            
               postupak u pogledu odobrenja zahtjeva za izdavanje odobrenja koje podnose društva za osiguranje i društva za reosiguranje za veću izmjenu unutarnjeg modela i za izmjene politike u vezi s izmjenama unutarnjeg modela u skladu s člankom 115. Direktive 2009/138/EZ.
            
         Članak 2.
   Zahtjev za izračun potrebnog solventnog kapitala s pomoću unutarnjeg modela
   1.   Društvo za osiguranje ili društvo za reosiguranje podnosi nadzornom tijelu pismeni zahtjev za izdavanje odobrenja za izračun potrebnog solventnog kapitala s pomoću unutarnjeg modela.
   2.   Zahtjev se podnosi na jednom od službenih jezika države članice u kojoj društvo za osiguranje ili društvo za reosiguranje ima svoje sjedište ili na jeziku koji je dogovoren s nadzornim tijelima.
   3.   Kada podnose zahtjev za upotrebu unutarnjeg modela za izračun potrebnog solventnog kapitala, društva za osiguranje i društva za reosiguranje dostavljaju dokumentirane dokaze u kojima je navedeno kako unutarnji model ispunjava zahtjeve iz članka 101. te članaka 120. do 125. Direktive 2009/138/EZ, te u slučaju djelomičnog unutarnjeg modela i zahtjeve iz članka 113. Direktive 2009/138/EZ. Nadzorno tijelo može zatražiti dodatne informacije u skladu s člankom 3.
   4.   Dokumentirani dokazi iz stavka 3. uključuju najmanje sljedeće:
   
               (a)
            
            
               popratno pismo koje sadržava:
               
                           i.
                        
                        
                           zahtjev za izdavanje odobrenja uporabe unutarnjeg modela za izračun potrebnog solventnog kapitala od određenog datuma i općenito objašnjenje unutarnjeg modela uključujući kratki opis strukture i opsega modela;
                        
                     
                           ii.
                        
                        
                           potvrdu razdoblja prije podnošenja zahtjeva za izdavanje odobrenja tijekom kojeg se u sustavu upravljanja rizicima i postupku donošenja odluka u skladu sa zahtjevima iz članka 120. Direktive 2009/138/EZ upotrebljavao unutarnji model;
                        
                     
                           iii.
                        
                        
                           potvrdu da je zahtjev potpun i da sadržava točan opis unutarnjeg modela te da nisu ispuštene relevantne činjenice;
                        
                     
                           iv.
                        
                        
                           potvrdu o tome je li društvo za osiguranje ili društvo za reosiguranje dio grupe koja upotrebljava unutarnji model za izračun konsolidiranog potrebnog solventnog kapitala grupe ili je li zahtjev za upotrebu bilo kojeg unutarnjeg modela za izračun konsolidiranog potrebnog solventnog kapitala grupe podnesen, a da nije primljena obavijest o odluci;
                        
                     
                           v.
                        
                        
                           popis drugih zahtjeva za izdavanje odobrenja koje su društvo za osiguranje ili društvo za reosiguranje podnijeli ili za koje predviđaju da će ih podnijeti u idućih šest mjeseci za odobrenje bilo koje stavke nabrojene u članku 308.a stavku 1. Direktive 2009/138/EZ s njihovim datumima podnošenja;
                        
                     
                           vi.
                        
                        
                           podatke za kontakt relevantnog osoblja u društvu za osiguranje ili društvu za reosiguranje koje sudjeluje u djelatnostima u vezi s unutarnjim modelom te relevantnog osoblja u tom društvu kojem se mogu predati zahtjevi za dodatne informacije;
                        
                     
         
               (b)
            
            
               objašnjenje o tome kako unutarnji model obuhvaća sve značajne i mjerljive rizike društva za osiguranje ili društva za reosiguranje. Kada se zahtjev za izdavanje odobrenja odnosi na djelomični unutarnji model, objašnjenje se treba ograničiti na značajne i mjerljive rizike u okviru opsega djelomičnog unutarnjeg modela te društvo za osiguranje ili društvo za reosiguranje ujedno treba dostaviti objašnjenje o tome kako su ispunjeni dodatni uvjeti iz članka 113. Direktive 2009/138/EZ;
            
         
               (c)
            
            
               objašnjenje primjerenosti i učinkovitosti integracije unutarnjeg modela u sustav upravljanja rizicima i uloge koju ima u sustavu upravljanja, uključujući način na koji unutarnji model omogućuje društvu za osiguranje ili društvu za reosiguranje kontinuirano utvrđivanje, mjerenje i praćenje rizika, upravljanje rizicima i izvješćivanje o njima; u tu svrhu zahtjev za izdavanje odobrenja treba obuhvaćati relevantne izvode iz politike upravljanja rizicima iz članka 41. stavka 3. Direktive 2009/138/EZ;
            
         
               (d)
            
            
               procjenu i opravdanje od strane društva za osiguranje ili društva za reosiguranje značajnih snaga, slabosti i ograničenja unutarnjeg modela, uključujući samoprocjenu usklađenosti sa zahtjevima iz stavka 2.; društvo za osiguranje ili društvo za reosiguranje ujedno treba iznijeti svoj plan za daljnja poboljšanja unutarnjeg modela kako bi se riješilo utvrđene slabosti ili ograničenja ili razvilo ili proširilo unutarnji model;
            
         
               (e)
            
            
               kada je društvo za osiguranje ili društvo za reosiguranje dio grupe koja upotrebljava unutarnji model za izračun potrebnog solventnog kapitala ili kada se zahtjev za izdavanje odobrenja za upotrebu bilo kojeg unutarnjeg modela za izračunavanje konsolidiranog potrebnog solventnog kapitala grupe podnio, a da nije primljena obavijest o odluci, opravdanje zašto unutarnji model grupe nije odgovarajući za profil rizika društva te razlike između unutarnjeg modela koji se upotrebljava na pojedinačnoj osnovi i unutarnjeg modela grupe;
            
         
               (f)
            
            
               tehničke specifikacije unutarnjeg modela, uključujući detaljan opis strukture unutarnjeg modela te popis i opravdanje pretpostavki na kojima se temelji unutarnji model kada bi prilagodba tih pretpostavki imala znatan utjecaj na potrebni solventni kapital;
            
         
               (g)
            
            
               objašnjenje primjerenosti sustava unutarnje kontrole društva za osiguranje ili društva za reosiguranje kojim se u obzir uzimaju struktura i pokrivenost modela;
            
         
               (h)
            
            
               objašnjenje primjerenosti resursa, vještina i objektivnosti osoblja odgovornog za razvoj i validaciju unutarnjeg modela;
            
         
               (i)
            
            
               politiku u vezi s izmjenama unutarnjeg modela kako je navedeno u članku 115. Direktive 2009/138/EZ;
            
         
               (j)
            
            
               opis postupka kojim se osigurava dosljednost metoda koje se upotrebljavaju za izračun prognoze distribucije vjerojatnosti s metodama koje se upotrebljavaju za izračun tehničkih odredbi u skladu s člankom 121. stavkom 2. Direktive 2009/138/EZ;
            
         
               (k)
            
            
               registar podataka upotrijebljenih u unutarnjem modelu u kojem se navode njihov izvor, svojstva i upotreba te opis postupka kojim se osigurava da su podaci točni, potpuni i primjereni;
            
         
               (l)
            
            
               rezultate zadnje raspodjele dobiti i gubitka te određivanje raspodjele dobiti i gubitka u skladu s člankom 123. Direktive 2009/138/EZ, uključujući dobit i gubitak, glavne poslovne jedinice društva i raspodjelu ukupne dobiti i gubitka na kategorije rizika i glavne poslovne jedinice;
            
         
               (m)
            
            
               opis nezavisnog postupka validacije unutarnjeg modela i izvješće o rezultatima zadnje validacije u skladu s člankom 124. Direktive 2009/138/EZ, uključujući podatke o tome koje su preporuke dane i kako su provedene;
            
         
               (n)
            
            
               inventar dokumenata koji čine dio dokumentacije unutarnjeg modela iz članka 125. Direktive 2009/138/EZ;
            
         
               (o)
            
            
               kada se društvo za osiguranje ili društvo za reosiguranje koristi modelom ili podacima dobivenima od treće strane, kao što je navedeno u članku 126. Direktive 2009/138/EZ, dokaz da uporaba takvog vanjskog modela ili podataka ne smanjuju sposobnost društva za osiguranje ili društva za reosiguranje da ispune zahtjeve iz članka 101. i članaka 120. do 125. Direktive, te u slučaju djelomičnog unutarnjeg modela u skladu s člankom 113. te Direktive, prikladnost za uporabu tog modela ili podataka u okviru unutarnjeg modela i objašnjenje razloga za davanje prednosti vanjskim modelima ili podacima u odnosu na unutarnje modele ili podatke;
            
         
               (p)
            
            
               procjenu izračunanog potrebnog solventnog kapitala s unutarnjim modelom na najujednačenijoj razini u skladu s razvrstavanjem društva za osiguranje ili društva za reosiguranje prema riziku i procjenu potrebnog solventnog kapitala izračunanu standardnom formulom na najujednačenijoj razini standardne formule za zadnji trenutak prije datuma podnošenja zahtjeva za izdavanje odobrenja kada je potrebni solventni kapital izračunan standardnom formulom. U slučaju zahtjeva za izdavanje odobrenja prije izračunavanja potrebnog solventnog kapitala izračunava se procjena potrebnog solventnog kapitala prema standardnoj formuli s parametrima standardne formule, a ne sa parametrima specifičnim za društvo za osiguranje ili društvo za reosiguranje;
            
         
               (q)
            
            
               utvrđivanje onih dijelova poslovanja društva za osiguranje ili društva za reosiguranje koji su razvrstani kao glavna poslovna jedinica i opravdanje tog razvrstavanja;
            
         
               (r)
            
            
               u slučaju djelomičnih unutarnjih modela objašnjenje toga kako predložena integracijska tehnika ispunjava zahtjeve iz članka 113. stavka 1. Direktive 2009/138/EZ te, u slučaju tehnike koja je različita od zadane tehnike iz članka 239. stavka 1. Delegirane uredbe Komisije (EU) 2015/35 (3), opravdanje predložene integracijske tehnike.
            
         5.   Društvo za osiguranje i društvo za reosiguranje dostavljaju dokumentirane dokaze o tome da su upravni, upravljački ili nadzorni organi odobrili zahtjev za izdavanje odobrenja kao što je navedeno u članku 116. Direktive 2009/138/EZ.
   6.   Društvo za osiguranje ili društvo za reosiguranje dostavlja inventar svih dokumenata i skupova dokaza obuhvaćenih zahtjevom za izdavanje odobrenja. Kada je sadržaj dokumenta relevantan za druge dokumente, društvo za osiguranje ili društvo za reosiguranje ističe prirodu relevantnosti i obuhvaća unakrsna upućivanja.
   Članak 3.
   Ocjenjivanje zahtjeva za izdavanje odobrenja
   1.   Nadzorno tijelo potvrđuje primitak zahtjeva za izdavanje odobrenja koji je podnijelo društvo za osiguranje ili društvo za reosiguranje.
   2.   Nadzorna tijela u roku od 30 dana od dana zaprimanja zahtjeva odlučuju je li zahtjev za izdavanje odobrenja potpun. Zahtjev za izdavanje odobrenja za upotrebu unutarnjeg modela za izračun potrebnog solventnog kapitala smatra se potpunim ako obuhvaća sve dokumentarne dokaze iz članka 2. stavka 2.
   3.   Kada nadzorna tijela odluče da zahtjev za izdavanje odobrenja nije potpun, ona odmah obavještavaju društvo za osiguranje ili društvo za reosiguranje koje je podnijelo zahtjev za izdavanje odobrenja da šestomjesečno razdoblje odobrenja nije započelo i objašnjavaju razloge zašto zahtjev za izdavanje odobrenja nije potpun.
   4.   Kada nadzorna tijela odluče da je zahtjev za izdavanje odobrenja potpun, ona obavještavaju društvo za osiguranje ili društvo za reosiguranje koje je podnijelo zahtjev za izdavanje odobrenja da je zahtjev potpun i od kojeg datuma započinje razdoblje od šest mjeseci. Taj datum jest datum na koji je primljen potpun zahtjev.
   5.   Ako nadzorna tijela smatraju da je zahtjev za izdavanje odobrenja potpun, to ih ne sprječava da zatraže dodatne informacije potrebne za izvršenje procjene. U zahtjevu je potrebno navesti potrebne dodatne informacije te razloge za zahtjev.
   6.   Društvo za osiguranje ili društvo za reosiguranje brinu se o tome da su svi dokumenti navedeni u članku 125. Direktive 2009/138/EZ dostupni nadzornim tijelima, kad god je to moguće i u elektroničkom obliku, tijekom cijele procjene zahtjeva za izdavanje odobrenja.
   7.   U procjenu zahtjeva za izdavanje odobrenja uključena je trajna komunikacija s društvom za osiguranje ili društvom za reosiguranje, a mogu biti uključeni i zahtjevi za prilagodbu unutarnjeg modela i, u slučaju djelomičnog unutarnjeg modela, za prijelazni plan iz članka 113. Direktive 2009/138/EZ.
   8.   Ako nadzorna tijela odluče da bi moglo biti moguće odobriti unutarnji model ako se na njemu naprave prilagodbe, o tome mogu obavijestiti društvo za osiguranje ili društvo za reosiguranje.
   9.   Kada nadzorna tijela zatraže dodatne informacije ili prilagodbe unutarnjeg modela, društvo za osiguranje ili društvo za reosiguranje može zatražiti odgodu šestomjesečnog razdoblja odobrenja iz članka 112. stavka 4. Direktive 2009/138/EZ. Ta odgoda prestaje kada društvo za osiguranje ili društvo za reosiguranje napravi potrebne prilagodbe i kada nadzorna tijela prime izmijenjeni zahtjev za izdavanje odobrenja koji sadržava dokumentarne dokaze o prilagodbama. Nadzorna tijela zatim obavještavaju društvo za osiguranje ili društvo za reosiguranje o novom datumu isteka razdoblja odobrenja.
   Članak 4.
   Pravo društva da povuče zahtjev za izdavanje odobrenja
   Društvo za osiguranje ili društvo za reosiguranje koje je podnijelo zahtjev za izdavanje odobrenja upotrebe unutarnjeg modela za izračun potrebnog solventnog kapitala može povući taj zahtjev u pisanom obliku tako što će o tome obavijestiti nadzorno tijelo u bilo kojem trenutku prije donošenja odluke o zahtjevu.
   Članak 5.
   Odluka o zahtjevu
   1.   Nadzorno tijelo odobrava zahtjev za izdavanje odobrenja za uporabu unutarnjeg modela samo ako je uvjereno da su sustavi društva za osiguranje ili društva za reosiguranje za utvrđivanje, mjerenje i praćenje rizika, upravljanje rizicima i izvješćivanje o njima primjereni, a posebice ako je uvjereno da unutarnji model ispunjava zahtjeve postavljene člancima 101. i 112. te člancima 120. do 125. Direktive 2009/138/EZ i člankom 113. te Direktive u slučaju djelomičnog unutarnjeg modela.
   2.   Osim toga, nadzorno tijelo odobrava zahtjev za izdavanje odobrenja za upotrebu unutarnjeg modela samo ako je uvjereno da politika u vezi s izmjenama modela ispunjava zahtjeve iz članka 115. Direktive 2009/138/EZ. Kada nadzorno tijelo donese odluku o zahtjevu ono odmah o svojoj odluci pismeno obavještava društvo za osiguranje ili društvo za reosiguranje. Ta odluka uključuje:
   
               (a)
            
            
               kada nadzorno tijelo odobri zahtjev, početni datum od kojeg se model upotrebljava za izračun potrebnog solventnog kapitala;
            
         
               (b)
            
            
               kada nadzorno tijelo odobri zahtjev, sve uvjete u vezi s odlukom o odobrenju zajedno s razlozima za te uvjete;
            
         
               (c)
            
            
               kada nadzorno tijelo odbije zahtjev, razloge na kojima se odluka temelji;
            
         
               (d)
            
            
               kada je nadzorno tijelo zatražilo prijelazni plan u skladu s člankom 113. Direktive 2009/138/EZ, odluku o odobrenju prijelaznog plana iz članka 6.
            
         3.   Nadzorna tijela ne smiju objaviti da je društvo za osiguranje ili društvo za reosiguranje podnijelo zahtjev za izdavanje odobrenja za uporabu unutarnjeg modela za izračunavanje potrebnog solventnog kapitala i da je takav zahtjev odbijen ili povučen.
   Članak 6.
   Prijelazni plan za proširenje opsega primjene modela
   1.   U slučaju o kojem je riječ u članku 113. stavku 2. Direktive 2009/138/EZ nadzorno tijelo objašnjava razloge zbog kojih traži prijelazni plan i određuje minimalni opseg primjene koji taj unutarnji model mora obuhvaćati nakon primjene prijelaznog plana.
   2.   Prijelazni plan treba odobriti upravno, upravljačko ili nadzorno tijelo društva za osiguranje ili društva za reosiguranje i u njemu trebaju biti jasno utvrđeni razdoblje za provedbu plana, proširenje opsega primjene te mjere i resursi potrebni za proširenje opsega primjene unutarnjeg modela. Nadzorna tijela ocjenjuju plan koji je društvo dostavilo. Nadzorno tijelo može, kada je to potrebno, zatražiti da mu se izmijenjeni prijelazni plan koji je odobrilo upravno, upravljačko ili nadzorno tijelo dostavi na odobrenje.
   3.   Kada društvo ne provede prijelazni plan za proširenje opsega primjene modela, nadzorno tijelo može, ne dovodeći time u pitanje bilo kakve druge dostupne nadzorne mjere, poduzeti bilo koju od sljedećih mjera:
   
               (a)
            
            
               produžiti vrijeme primjene plana;
            
         
               (b)
            
            
               produžiti vrijeme primjene plana u slučaju da su potrebne izmjene plana;
            
         
               (c)
            
            
               zatražiti od društva za osiguranje ili društva za reosiguranje da izračuna potrebni solventni kapital prema standardnoj formuli iz članaka 103. do 111. Direktive 2009/138/EZ;
            
         
               (d)
            
            
               dopustiti upotrebu djelomičnog unutarnjeg modela s ograničenijim opsegom primjene od minimalnog opsega primjene iz 1. stavka.
            
         Članak 7.
   Izmjene unutarnjeg modela
   1.   U okviru zahtjeva za izdavanje odobrenja veće izmjene unutarnjeg modela društvo za osiguranje ili društvo za reosiguranje prilaže dokumentarne dokaze da će nakon primjene većih izmjena unutarnjeg modela zahtjevi iz članaka 101. i 112. te članaka 120. do 126. Direktive 2009/138/EZ i članka 113. Direktive, u slučaju djelomičnog unutarnjeg modela, biti ispunjeni.
   2.   Društvo za osiguranje ili društvo za reosiguranje zahtjevom obuhvaća dokumente iz članka 2. kada bi veća izmjena unutarnjeg modela utjecala na njihov sadržaj, zajedno s naznakom izmjena koje su napravljene i detaljnim opisom kvalitativnog i kvantitativnog učinka veće izmjene odobrenog unutarnjeg modela i njegovih rezultata.
   Članak 8.
   Izmjene politike u vezi s izmjenama unutarnjeg modela
   1.   Društvo za osiguranje ili društvo za reosiguranje u zahtjev za izdavanje odobrenja izmjene politike u vezi s izmjenama unutarnjeg modela uključuje razlog za izmjenu politike u vezi s izmjenama unutarnjeg modela i dokaze da će, nakon primjene izmjena, zahtjevi za odobrenje te politike biti ispunjeni.
   2.   Nadzorna tijela odobravaju zahtjev za izmjenu politike u vezi s izmjenama unutarnjeg modela samo ako su uvjerena da je opseg politike sveobuhvatan i da će se postupcima opisanima u politici za izmjenu unutarnjeg modela osigurati da unutarnji model kontinuirano ispunjava zahtjeve iz članaka 101. i 112. te članaka 120. do 125. Direktive 2009/138/EZ i, u slučaju djelomičnog unutarnjeg modela, članka 113. te Direktive.
   Članak 9.
   Stupanje na snagu
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. ožujka 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 335, 17.12.2009., str. 1.
   
   
      (2)  Uredba (EU) br. 1094/2010 Europskog parlamenta i Vijeća od 24. studenoga 2010. o osnivanju Europskog nadzornog tijela (Europsko nadzorno tijelo za osiguranje i strukovno mirovinsko osiguranje), o izmjeni Odluke br. 716/2009/EZ i o stavljanju izvan snage Odluke Komisije 2009/79/EZ (SL L 331, 15.12.2010., str. 48.).
   
      (3)  Delegirana uredba Komisije (EU) 2015/35 оd 10. listopada 2014. o dopuni Direktive 2009/138/EZ Europskog parlamenta i Vijeća o osnivanju i obavljanju djelatnosti osiguranja i reosiguranja (Solventnost II) (SL L 12, 17.1.2015., str. 1.).